
SEKSIONI I TRETË
VENDIM

Kërkesa nr. 20617/23
[bookmark: _GoBack]Gerd GJINARARI
kundër Shqipërisë


Gjykata Evropiane e të Drejtave të Njeriut (Seksioni i Tretë), e mbledhur më 17 Mars 2026 si një Komitet i përbërë nga: 
	Úna Ní Raifeartaigh, Kryetare,	
	Darian Pavli, 
	Mateja Ðurović, gjyqtarë
dhe Olga Chernishova, Zëvendëssekretare e Seksionit,
	Në lidhje me: 
	kërkesën (nr. 20617/23) kundër Republikës së Shqipërisë të depozituar në Gjykatë në mbështetje të Nenit 34 të Konventës për Mbrojtjen e të Drejtave të Njeriut dhe Lirive Themelore (“Konventa”) më 16 Maj 2023 nga një shtetas shqiptar, Z. Gerd Gjinarari (“kërkuesi”), i cili ka lindur në vitin 1974, banon në Tiranë dhe u përfaqësua nga Z. A. Saccucci, dhe Zj. G. Borgna, avokatë të cilët e ushtrojnë profesionin në Romë;
	vendimin për të njoftuar mbi kërkesën Qeverinë shqiptare (“Qeveria”), përfaqësuar nga Agjenti i saj, Z. O. Moçka, Avokat i Përgjithshëm i Shtetit; 
	konstatimet e palëve; 
	Pasi diskutoi, vendos si më poshtë: 

LËNDA E ÇËSHTJES

1. Kërkesa ka të bëjë me procedurat për kërkesën e kërkuesit për lirimin e tij të parakohshëm nga burgu. 
2. Në vitin 1997 dhe 2002, gjykatat italiane e shpallën kërkuesin fajtor për falsifikim të dokumenteve, vrasje në rrethana rënduese, mbajtje të armëve të zjarrit, prodhimin dhe tregtimin e narkotikëve dhe kryerjen e krimeve nga një grup i armatosur, dhe e dënoi atë me burgim të përjetshëm. 
3. Më 10 Mars 2014, Gjykata e Rrethit Tiranë njohu vendimet e gjykatave italiane. Më 24 Nëntor 2014, kërkuesi u transferua në Shqipëri për të vuajtur dënimin me burgim të përjetshëm. 
4. Më 14 Shkurt 2019, Gjykata e Rrethit Korçë e pranoi kërkesën e kërkuesit për lirim të parakohshëm, dhe kërkuesi u lirua. Megjithatë, mbështetur në apelimin e prokurorisë, më 26 Qershor 2019, Gjykata e Apelit Korçë e prishi vendimin duke e rrëzuar kërkesën e kërkuesit. 
5. Më 6 Gusht 2019, kërkuesi paraqiti një apelim pranë Gjykatës së Lartë që u rrëzua më 14 Qershor 2022. 
6. Më 14 Nëntor 2022, kërkuesi paraqiti një apelim kushtetues që u shpall i papranueshëm nga Gjykata Kushtetuese më 16 Janar 2023 pasi ishte dorëzuar jashtë afatit 4-mujor, duke e nisur numërimin që prej datës së vendimit të Gjykatës së Lartë. 
7. Pas lirimit të tij nga burgu në vitin 2019, kërkuesi është i arratisur, dhe vendndodhja e tij mbetet e paditur. 
 
VLERËSIMI I GJYKATËS

A. Neni 6 § 1 i Konventës

8. Kërkuesi u ankua për shkelje të së drejtës së tij për t’iu drejtuar një gjykate për shkak të përllogaritjes nga Gjykata Kushtetuese të afatit kohor për paraqitjen e një ankesë kushtetuese. 
9. Gjykata përsërit se shqyrtimi i kërkesave për lirim të parakohshëm nga paraburgimi ose i çështjeve në lidhje me mënyrën e ekzekutimit të një dënimi me burgim nuk i përket fushës së veprimit të Nenit 6 § 1 të Konventës. një shqyrtim i tillë nuk ka të bëjë as me përcaktimin e një “akuze penale” dhe as me përcaktimin e “të drejtave dhe detyrimeve civile” sipas interpretimit të këtij neni (shih, midis të tjerësh, Enea kundër Italisë [DHM], nr. 74912/01, § 97, GJEDNJ 2009; Boulois kundër Luksenburgut [DHM], nr. 37575/04, § 87, GJEDNJ 2021; dhe Dybeku kundër Shqipërisë, nr. 41153/06, § 55, 18 Dhjetor 2007, të gjitha me referenca të tjera). 
10. Rrjedhimisht, kjo ankesë është e papajtueshme ratione materiae me parashikimet e Konventës, sipas interpretimit të Nenit 35 § 3 (a), dhe duhet të rrëzohet në përputhje me Nenin 35 § 4. 

B. Ankesa të tjera 

11. Këto ankesa nuk iu komunikuan Qeverisë së paditur, por ato janë të papranueshme për arsyet e paraqitura në vijim. 
12. Në mbështetje të Neneve 3 dhe 7 të Konventës, kërkuesi u ankua se parashikimeve të Kodit Penal të Shqipërisë që rregullonin lirimin e parakohshëm iu mungonte qartësia dhe parashikueshmëria, se të burgosurit me burgim të përjetshëm bëheshin të ligjshëm për lirim të parakohshëm vetëm pasi të kishin vuajtur tridhjetë e pesë vite, se ligji parashikonte mundësinë e lirimit të parakohshëm pasi të ishte arritur rehabilitimi, por pa rregulluar programe individuale të rehabilitimit, dhe se në rastin e kërkuesit kishte pasur një zbatim prapaveprues të dispozitave të Kodit Penal që kishin të bënin me lirimin e parakohshëm. 
13. Gjykata thekson se kërkuesi ishte liruar në vitin 2019 pasi gjykata e shkallës së parë kishte pranuar kërkesën e tij për lirim të parakohshëm. Që prej atij momenti, vendndodhja e tij mbetet e panjohur, edhe pse në formularin e kërkesës së tij ai kishte listuar një adresë në Tiranë si vendbanimin e tij. Në këtë mënyrë, pasi gjykata e apelit rrëzoi vendimin e gjykatës së shkallës së parë, kërkuesi nuk u kthye të vuante pjesën e mbetur të dënimit të tij. 
14. Gjykata vlerëson se garancitë sipas Neneve 3 dhe 7 të Konventës për mundësinë e lirimit të të burgosurve me burgim të përjetshëm, zbatohet vetëm për personat që tashmë janë në burgim dhe po shërbejnë dënimin e tyre. Qëllimi i këtyre garancive është që të burgosurve që vuajnë dënimin me burgim të përjetshëm t’u jepet mundësia të bëjnë kërkesë për lirim (krahaso me parimet e paraqitura në Murray kundër Holandës [DHM], nr. 10511/10, §§ 99-104, 26 Prill 2016). Këto garanci humbasin kuptimin për personat që janë në gjendje të lirë. Gjykata vëren se, në çështjen konkrete, pavarësisht ekzistencës së vendimeve gjyqësore të vlefshme që e dënojnë kërkuesin me burgim të përjetshëm, dhe që më pas rrëzojnë lirimin e tij të parakohshëm, ai nuk është i ndaluar fizikisht dhe është i arratisur nga drejtësia. 
15. Rrjedhimisht këto ankesa janë qartazi të pambështetura dhe duhet të rrëzohen në mbështetje të Nenit 35 §§ 3 (a) dhe 4 të Konventës. 

	Për këto arsye, Gjykata, në mënyrë unanime, 

	E shpall kërkesën të papranueshme.

	Hartuar në anglisht dhe njoftuar me shkrim më 9 Prill 2026. 

	        Olga Chernishova					Úna Ní Raifeartaigh
         	        Zëvendëssekretare						Kryetare

